**અઝીઝ બની ગયો અજિત**

**નામોમાં ફેરફાર કરીને એનો ધાર્મિક, જાતિય રાજકીય કે સામાજિક દૂરુપયોગ કરવાના ઘણા કિસ્સાઓ પ્રકાશમાં આવે છે. કાંડો-કૌભાંડો કરવામાં નામોની ફેરબદલી ઘણો મોટો ભાગ ભજવે છે.**

**ધર્મ-પરિવર્તન, રાજકીય દાવપેચ, સાંપ્રદાયિક છળકપટ, આંતરજ્ઞાતિય સંબંધો, જાતિય છળભેદ, પ્રમાણો સાથે છેડછાડ વગેરે માટે નામોમાં અદલબદલ કરવામાં આવે છે. રાજકીય અને માધ્યમકર્મીઓ (Media) આ બાબતે પોતાનાં ને અન્યનાં નામોનો દૂરુપયોગ કરવામાં સૌથી વધારે કુશળ હોય છે.**

**એવું તો શું બન્યું કે અઝીઝને અજિત બનવું પડ્યું**

**પરંતુ અઝીઝ સાથે આ સિવાયનું એવું કાંઈ અલગ પ્રકારે બન્યું એ જાણીને આપ હાયકારો નાંખી જશો. ૧૯૬૯થી ૨૦૦૨ સુધીનાં રમખાણોમાં ઘાંચીઓળ, દિલ્હી ચકલામાં આવેલી એમની દુકાન ૯ વાર અને ૪૨ વર્ષથી જ્યાં વસવાટ કરતા હતા એ શાહપુર દરવાજા બહાર આવેલો બંગલો ૧ વાર બાળવામાં આવ્યો, બધું ભસ્મીભૂત થઈ ગયું ને એમણે પહેર્યાં કપડે, પગમાં ચપ્પલ વિના ઘર છોડવું પડ્યું. હા આ એક એવા અજિતની વાત છે જે કાઠિયાવાડી સંયુક્ત મુસ્લિમ પરિવારના મા હૂરબાઈ ને પિતા જમાલભાઈનું ચોથું સંતાન, માવીતરે તો અઝીઝ નામ રાખ્યું હતું પણ સાંપ્રદાયિક સદ્ભાવવાળા વાતાવરણમાં ક્યારે અજિતમાં પલટાઈ ગયું એ કોઈના ધ્યાનમાં ન આવ્યું! અજિત અજમેરી પાસે ૨૦૦થી વધારે સરકારી, સામાજિક, શૈક્ષણિક, સંસ્થાકીય, વ્યવસાયિક પ્રમાણપત્રો ને ઓળખપત્રો છે જેમાં અજિત જ લખાયેલું છે. એ જીવનસાથી ખૈરુન્નિસા સાથે નિકાહ ને હજ પણ અજિતના નામે પઢ્યા. પોતાના અસ્તિત્વ માટે માતાપિતા બંનેને અંજલિ આપવા તેઓ હવે અઝીઝ હૂરજમાલ તખલ્લુસથી સાહિત્યિક સૃજનકાર્ય કરે છે.**

**વિવિધ પ્રતિભાઓના સમન્વયધારી**

**૨૮ ઓગસ્ટ, ૧૯૫૫માં જ્ન્મેલા, આ હિંદી અને પત્રકારત્વના અનુસ્નાતક અને નાટ્યના ડિપ્લોમાધારકે ૧૯૭૭થી આજદિન સુધી દૂરદર્શન, વિવિધભારતી, આકાશવાણી, યાત્રાધામ વિકાસ બૉર્ડ, માહિતીખાતા , વનવિભાગ, જીઆઇઇટી, ઇએમઆરસી, તારા ચૅનલ, નેટ વિઝન માટે ૩૦૦થી વધારે કાર્યક્રમોનાં લેખન-દિગ્દર્શન-નિર્માણ કર્યાં છે. કોમી એકતા, નાગરિકત્વ, નાટ્ય, સ્થાપત્ય, સંસ્કૃતિ, હિંદુ-મુસ્લિમ-જૈન-સ્વામીનારાયણ ધર્મના કાર્યક્રમ ક્ષેત્રે સફળતાપૂર્વક ખેડાણ કર્યું છે. ગળથૂથીમાં જ રાષ્ટ્રીય-સામાજિક એકતા-ભાઈચારાના સંસ્કાર મળ્યા એટલે વિવિધ ધર્મોનો ગહન અભ્યાસ કરીને વિધવિધ સાહિત્યનાં નિર્માણ કર્યાં છે, કૌરવોના ૧૦૦ નામ, સૂર્યના ૨૮૪ પર્યાયો, અંબેમાતની સ્તુતિ, ભજનો-ગરબા, ઇસ્લામના અર્કાન, ઉસુલો, રમઝાનની જાણકારી, ગરવી ગુજરાતની ગરિમા, અહમદઆબાદ (અમદાવાદ)નો ઇતિહાસ, મુસ્લિમ સ્થાપત્યો વગેરે વિષે લખલૂટ જાણકારી મેળવી વાચકો-શ્રોતાઓ-દર્શકો સુધી પહોંચાડવાનું ભગીરથ કાર્ય કટિબદ્ધતા-પ્રતિબદ્ધતાથી કર્યું.**

**ગુજરાત રાજ્યની સંગીત નૃત્ય અકાદમી દ્વારા શ્રેષ્ઠ અભિનેતા ઘોષિત થયેલ અજિત અજમેરીએ વેબસાઇટ "Gorgeous Gujarat", ૧૨૦૦ પાનાંમાં "અમદાવાદનો સ્થાપનકાળ", ઇસરો-દૂરદર્શનના ૧૦૦થી વધારે કાર્યક્રમોમાં અભિનય, "ગુજરાતી ફિલ્મ "ભવની ભવાઈ", "દાદાને વહાલા દીકરા"માં પાત્ર ભજવ્યાં, એક સંસ્થા માટે "મુગલે આઝમ" ફિલ્મના સંવાદો, કેશુભાઈ માટે ભાષણો લખ્યાં, કેન્સર સોસાયટી માટે સૂત્રો, "યુવા વિકાસ પાર્ટી" માટે ગીતો લખ્યાં, "ARCHIES Greetings Card" સંસ્થા માટે દિવાળી-નૂતનવર્ષાભિનંદનનાં કાર્ડ, "શુભાશુભ પત્રિકાઓના લેખનની માર્ગદર્શિકા" સ્તુતિ-ગરબાની કૅસેટ "અમને રંગ તારો લાગ્યો" એવાં તો કંઈ-કેટલાયે સર્જનો કર્યાં. હજુ તો અજિત પાસે આવી વિવિધ જાણકારીઓનો ખજાનો છે જે વહેલી તકે લોકો સુધી પહોંચાડવાની ખેવના છે. હાલ તેઓ YouTube, Facebook, blogspot, WhatsApp, Messenger પર સક્રિય છે.**

**અજિત અને અઝીઝ બંને નામ સાર્થક કર્યાં**

**૨૦૦૨માં સઘળું ગુમાવી બેઠેલા અજિતના મનમાં કોઈના પ્રત્યે વૈરભાવ નથી. કુદરતનો ન્યાય સમજીને એમણે બધું સ્વીકારી લીધું છે. અનોખું વ્યક્તિત્વ ધરાવનાર આ આદમીને અઝીઝ કહો કે અજિત, આ માણસ સાંપ્રદાયિક સૌહાર્દનું ઉમદા ઉદાહરણ છે. એમના નાટ્યગુરુ મુ. જનકભાઈ દવેના શબ્દોમાં કહીએ તો " અજિત મારા જૂજ પટ્ટશિષ્યોમાંનો એક છે. એ અઝીઝ એટલે "વહાલો" છે ને અજિત અર્થાત્ "ન જીતી શકાય એવો" છે. ખ્વાજા અહમદ અબ્બાસ (રાજકપૂરની ફિલ્મોના લેખક) અને અમદાવાદ દૂરદર્શનના ભૂતપૂર્વ સ્ટેશન ડાયરેક્ટર હેમનારાયણ પાત્રોએ એમને "Genius" કહ્યા હતા. આજે પણ એમના મિત્રમંડળમાં પાક મુસલમાન તરીકે ઓળખાય છે ને સભાનપણે છેતરાવાની કળા માટે ઘણા એમને મલંગ કે તુકારામ પણ કહે છે.**

**સામાજિક ઉત્તરદાયિત્વનું ઉમદા ઉદાહરણ**

**૧૯૮૨થી આરંભાયેલા 80 G. પ્રમાણપત્ર ધરાવતા "નવાંકુર ટ્રસ્ટ"ના પ્રમુખપદે રહીને નિસ્વાર્થ અને ભેદભાવરહિત સેવાકાર્યને અંજામ આપતા રહ્યા છે. ગમે તેવી વિટંબણાઓ આવી પણ પ્રામાણિકતા અને પુરુષાર્થથી એનો સામનો કરતા રહ્યા જેના ફળસ્વરૂપ પુત્રો આદિલ-ઝુબૈર ને દીકરી નાહીદ સુખી જીવન વ્યતીત કરી રહ્યાં છે એ અન્ય ઉપલબ્ધિઓની સાથે એક નૈસર્ગિક પ્રાપ્તિફલ કહી શકાય.**

**અજિત-અઝીઝ વિષે વધુ જાણકારી માટે Resume, You Tube, Facebook, Manzar Communications blogspotની Link પર જઈને વિસ્તારથી માહિતી મેળવી શકશો. ચૅનલ્સને લાઇક, સબ્સ્ક્રાઇબ, શેર અને કૉમેન્ટ્સ કરશો.**